
Változások a gyermekkori komplikált appendicitis (CA) kezelésében

A gyermekkori akut appendicitis komplikált formájának (CA) optimális kezelése ma is
vitatott.
Vizsgálatunk célja a sebészi technika, antibiotikum-rezisztencia és terápia hatásának
elemzése volt a CA szövődményeinek és a kórházi ápolási napok (LOS) alakulására.
Retrospektív adatfeldolgozással a DEKK Gyermekklinika Gyermeksebészeti Osztályán
2008-2023 között CA miatt appendectomián átesett 0-18 éves betegek adatait elemeztük,
az osztály kezelési protokolljának változása alapján 3 intervallumban (2008-2013, 2014-
2018, 2019-2023). Összehasonlítottuk a laparoscopos (LSC) és nyílt (OA) műtéti
technikák, az antibiotikumos terápia és bakteriális rezisztencia hatását a szövődmények és
a LOS alakulására. Az adatok elemzésére khi-négyzet próbát, Fisher-féle egzakt tesztet,
Kruskal-Wallis-próbát és Dunn-tesztet Bonferroni korrekcióval alkalmaztunk.
Az egyes időszakokban 113, 102 és 128 beteget operáltunk CA diagnózissal, a betegkohorszok homogénnek tekinthetők. A szövődményráta a 3 periódusban konstansnak
adódott (19,47%, 20,59%, 20,31%). A műtéti technika (LSC vs OA) nem befolyásolta a
szövődmények előfordulását (p=0.460; p=0.066; p=0.507). Súlyos szövődmények
(Clavien-Madadi IIIA, IIIB) kezelésében 2013 előtt a reoperációs (64,28%), 2019-től az
intervenciós eljárások domináltak (81,81%). Az antibiotikum-terápia hármas
kombinációról (2008-2013) carbapenem vagy piperacillin/tazobactam monoterápiára
változott (2019-2023). A vizsgálati periódusban a carbapenem-rezisztencia növekedése
volt igazolható (0%→8%). A Fisher-féle egzakt teszt alapján az eltérő antibiotikumos
kezelések hatásfoka, még a gyógyszer-rezisztenciát is figyelembe véve, azonosnak volt
tekinthető (kombinációs terápia: 2008-2013: p=0.5078, 2014-2018: p=0.326; carbapenem
terápia 2019-2023: p=1). A Kruskal-Wallis teszt eredménye alapján a szövődményes CA
betegek LOS medián értéke közel azonos (10, 9, 9 nap), közöttük szignifikáns különbség
nincs (H2=2.820; p=0.239). Szövődménymentes kórlefolyás esetén a LOS szignifikáns
csökkenése volt igazolható (7, 7, 6 nap - H2=24.600; p<0.005), amit egyedül a parenterális
antibiotikumos kezelés hosszának rövidülése magyaráz.
Elemzéseink alapján a gyermekkori CA betegeknél a LOS-ra és a szövődmények
kialakulására nincs hatással az alkalmazott műtéti technika és antibiotikumos kezelés; a
LOS-t szövődménymentes eseteknél a parenterális antimikrobiális kezelés tartama
határozza meg. Az antibiotikum-rezisztencia növekedése nem növelte a terápiás kudarcok
számát.



